b'\n_START_ARTICLE_\nHannu Karttunen\n_START_PARAGRAPH_\nHannu Karttunen (s. 1952 Liperi) on suomalainen t\xc3\xa4htitieteilij\xc3\xa4 ja tietokirjailija. Karttunen on Turun yliopiston dosentti ja ty\xc3\xb6skentelee Tuorlan observatoriossa. Karttunen on tehnyt useita t\xc3\xa4htitiedett\xc3\xa4 k\xc3\xa4sittelevi\xc3\xa4 julkaisuja, t\xc3\xa4htitieteen oppikirjoja ja opetusaineistoja sek\xc3\xa4 kirjoittanut artikkeleita kokoomateoksiin ja tietosanakirjoihin. H\xc3\xa4n on my\xc3\xb6s tuottanut radiolle esitelm\xc3\xa4sarjan t\xc3\xa4htitieteest\xc3\xa4. Vuonna 1998 h\xc3\xa4n sai Tieto-Finlandia-palkinnon kirjastaan Vanhin tiede: T\xc3\xa4htitiedett\xc3\xa4 kivikaudesta kuulentoihin ja vuonna 2007 Suomen tietokirjailijat ry:n Tietop\xc3\xb6ll\xc3\xb6-palkinnon lapsille ja nuorille kirjoittamistaan kirjoista. H\xc3\xa4n on aktiivinen Skepsis ry:n ja Ursan j\xc3\xa4sen. Ursa nimitti Karttusen 2006 kunniaj\xc3\xa4senekseen.  _NEWLINE_Karttunen ja Iiro Sepp\xc3\xa4nen ovat kumpikin luvanneet maksaa 2\xc2\xa0500 euroa Skepsis ry:n 10\xc2\xa0000 euron palkinnosta sille suomalaiselle, joka ensimm\xc3\xa4isen\xc3\xa4 tuottaa valvotuissa olosuhteissa paranormaalin ilmi\xc3\xb6n.'